Κρατική ενίσχυση

(Άρθρα 87 έως 89 της συνθήκης για την ίδρυση της Ευρωπαϊκής Κοινότητας)

Ανακοίνωση της Επιτροπής κατ' εφαρμογή του άρθρου 88 παράγραφος 2 της συνθήκης ΕΚ προς τα κράτη μέλη και άλλα ενδιαφερόμενα μέρη

Κρατικές ενισχύσεις C 1/03 (πρώην N 708/01) - Lip Bremen - Γερμανία

(2003/C 233/02)

(Κείμενο που παρουσιάζει ενδιαφέρον για τον ΕΟΧ)

Με την επιστολή της 25ης Ιουλίου 2003, που παρατίθεται στη συνέχεια, η Επιτροπή ανακοίνωσε στη Γερμανία την απόφασή της να κλείσει τη διαδικασία που προβλέπεται στο άρθρο 88 παράγραφος 2 της συνθήκης ΕΚ.

"Αφού εξέτασε τις πληροφορίες που δόθηκαν από τις υπηρεσίες σας, η Επιτροπή αποφάσισε να περατώσει τη διαδικασία που προβλέπεται στο άρθρο 88 παράγραφος 2 της συνθήκης ΕΚ όσον αφορά ορισμένα τμήματα της προαναφερόμενης ενίσχυσης.

1. ΔΙΑΔΙΚΑΣΙΑ

Το καθεστώς κοινοποιήθηκε στην Επιτροπή στις 8 Οκτωβρίου 2001 με συνοπτική διαδικασία. Με επιστολές της 14ης Νοεμβρίου 2001, 15ης Φεβρουαρίου, 29ης Μαΐου και 10ης Οκτωβρίου 2002, η Επιτροπή ζήτησε συμπληρωματικές πληροφορίες, οι οποίες διαβιβάστηκαν από τις γερμανικές αρχές με επιστολές της 17ης Δεκεμβρίου 2001, 26ης Μαρτίου 2002 (που καταχωρήθηκαν την επόμενη ημέρα) και 31ης Οκτωβρίου 2002 (που καταχωρήθηκε την ίδια ημέρα).

Από τις απαντήσεις των γερμανικών αρχών προέκυψε ότι για τις συνιστώσες 'περιφερειακές ενισχύσεις' και 'ενισχύσεις προς ΜΜΕ' του προγράμματος δεν απαιτείται έγκριση, καθόσον είτε καλύπτονται από ένα ήδη εγκριθέν καθεστώς (Regionalbeihilfenprogramm Bremerhaven, τμήμα της ενίσχυσης αριθ. N 209/99, που εγκρίθηκε από την Επιτροπή με την επιστολή D/105750 της 2ας Αυγούστου 2000)(1), είτε είναι σύμφωνες με τον κανονισμό (ΕΚ) αριθ. 70/2001 της Επιτροπής, της 12ης Ιανουαρίου 2001, σχετικά με την εφαρμογή των άρθρων 87 και 88 της συνθήκης ΕΚ στις κρατικές ενισχύσεις προς μικρές και μεσαίες επιχειρήσεις(2). Στην Επιτροπή απέμενε να προσδιορίσει κατά πόσον τα μέτρα προστασίας του περιβάλλοντος που λαμβάνονται στο πλαίσιο του καθεστώτος συμβιβάζονται με το κοινοτικό πλαίσιο σχετικά με τις κρατικές ενισχύσεις για την προστασία του περιβάλλοντος(3).

Με επιστολή της 31ης Οκτωβρίου 2002, η οποία καταχωρήθηκε την ίδια ημέρα, οι γερμανικές αρχές απάντησαν σε ορισμένα ερωτήματα της Επιτροπής και διευκρίνισαν ότι θεωρούσαν την κοινοποίηση πλήρη, αφού είχαν ήδη παρασχεθεί οι ζητηθείσες συμπληρωματικές πληροφορίες [βλέπε άρθρο 5 παράγραφος 3 του κανονισμού (ΕΚ) αριθ. 659/1999 του Συμβουλίου της 22ας Μαρτίου 1999 για τη θέσπιση λεπτομερών κανόνων εφαρμογής του άρθρου 88 της συνθήκης ΕΚ(4)].

Στις 21 Ιανουαρίου 2003, η Επιτροπή αποφάσισε να κινήσει τη διαδικασία που προβλέπεται στο άρθρο 88 παράγραφος 2 της συνθήκης ΕΚ, δεδομένου ότι εξακολουθούσε να έχει αμφιβολίες για το αν τα εν λόγω μέτρα συμβιβάζονται με τη συνθήκη ΕΚ(5).

Με επιστολή της 20ής Φεβρουαρίου 2003, που καταχωρήθηκε την ίδια ημέρα, οι γερμανικές αρχές γνωστοποίησαν στην Επιτροπή την απόφασή τους να αποσύρουν τα εν λόγω καθεστώτα από το πρόγραμμα προώθησης των επενδύσεων καθώς και να μην προβούν σε αντικατάστασή τους.

2. ΠΕΡΙΓΡΑΦΗ ΤΟΥ ΜΕΤΡΟΥ

Για πλήρη περιγραφή των προβλεπόμενων μέτρων, βλέπε την προαναφερθείσα επιστολή, με την οποία η Επιτροπή κίνησε τη διαδικασία του άρθρου 88 παράγραφος 2 της συνθήκης ΕΚ.

3. ΕΚΤΙΜΗΣΗ

Λόγω απόσυρσης του καθεστώτος, η διαδικασία έρευνας κατέστη άνευ αντικειμένου.

4. ΣΥΜΠΕΡΑΣΜΑ

Ως εκ τούτου, η Επιτροπή αποφάσισε να περατώσει τη διαδικασία που προβλέπεται στο άρθρο 88 παράγραφος 2 της συνθήκης ΕΚ, δεδομένου ότι αυτή κατέστη άνευ αντικειμένου."

(1) ΕΕ C 284 της 7.10.2000, σ. 7.

(2) ΕΕ L 10 της 13.1.2001, σ. 33.

(3) ΕΕ C 37 της 3.2.2001, σ. 3.

(4) ΕΕ L 83 της 27.3.1999, σ. 1.

(5) ΕΕ C 58 της 13.3.2003, σ. 11.